Publication: Magyar Közlöny
Issue: MK-1999-70 (Year: 1999, Number: 70)
Era: 1990-2004
Section: a 124/1999. (VIII. 6.) Korm. rendelethez
Paragraph Index: 511

1. A képzési cél Olyan szakemberek képzése, akik a megszerzett általános műveltség, társadalomtudományi elméleti alapok és magas szintű idegennyelv-tudás mellet a nemzetközi kapcsolatok valamennyi területén (diplomácia/külügyek, nemzetközi gazdasági, kulturális, tudományos, biztonságés védelempolitikai, sport, környezetvédelmi kapcsolatok, kommunikáció) megfelelő ismeretekkel rendelkeznek. A szak célja olyan multidiszciplináris tudással felvértezett szakemberek képzése, akik széles körű történeti ismeretekkel, megalapozott elméleti felkészültséggel rendelkeznek a nemzetközi jog, a nemzetközi gazdaságtan és a nemzetközi politikaelmélet kérdésköreiben, járatosak az euroatlanti integrációs folyamat különböző területein, tájékozottak az Európán kívüli régiók sajátosságaiban is, eligazodnak a nemzetközi szervezetek világában, képesek idegen nyelven is tárgyalni, megfelelően képviselni és érvényesíteni Magyarország érdekeit a nemzetközi kapcsolatokban, különös tekintettel Magyarország részvételére az euroatlanti integrációs folyamatokban. A képzés célja különösen nemzetközi tanulmányokkal foglalkozó szakemberek képzése a minisztériumok, kormányzati szervek, állami és magántársaságok, nemzetközi szervezetek, európai integrációs intézmények, tömegtájékoztatással, hírközléssel foglalkozó intézmények részére. A képzésben tematikus és regionális szakirányok felvételére van lehetőség.

Source: https://magyarkozlony.hu/hivatalos-lapok/4664456b6ca43ff86a2a2b6982a59c6fccf07275/dokumentumok/31c1a3f32db4c620634c8207553b5a3a23dbf7ef/letoltes